《酬友人》
宋代·翁卷

常忧别时数，每苦欢事疎。
矧兹同心人，契阔三月余。
昨日携瘦藤，往访林间庐。
差池不一见，出门恨何如。
今晨苍童来。赠言委璠玙。
吟玩弗忍释，绚彩摇襟裾。
子有供世才，胡为未展舒。
我无资身策，合守贫贱居。
积疴因疲薾，焉得愁闷除。
殷勤荷久要，尚肯念到予。
南枝早梅白，古涧寒流虚。
明当复相寻，行游带琴书。
嚼花饮芳泉，哦诗更踌躇。

作者简介：翁卷，字续古，一字灵舒，乐清（今属浙江）人。工诗，为“永嘉四灵”之一。曾领乡荐（《四库提要》作“尝登淳佑癸卯乡荐”，《乐清县志》承此，而近人以为是淳熙癸卯，相差一个甲子。衡诸翁卷生平，前者过早，后者过尽，疑都不确），生平未仕。以诗游士大夫间。有《四岩集》，《苇碧轩集》。清光绪《乐清县志》卷八有传。